Gülşən Qurbanova

Gülşən Ağadadaş qızı Qurbanova (19 dekabr 1950, Bakı – 17 noyabr 2006, Bakı) — Azərbaycan aktrisası, Azərbaycan Respublikasının xalq artisti (1998).

 Həyatı 
Gülşən Qurbanova 19 dekabr 1950-ci ildə Bakıda anadan olmuşdur. Ə.Hüseynzadə adına Azərbaycan Mədəniyyət və İncəsənət İnstitutunu bitirmişdir (1974). 16 fevral 1979-cu ildən – 17 noyabr 2006-cı ilə qədər Azərbaycan Dövlət Gənc Tamaşaçılar Teatrında fəaliyyət göstərmişdir.

Rolları: Mərcan ("Mənim nəğməkar bibim", Ə.Əylisli), Eyzəngül ("Şirinbala bal yığır", S.Qədirzadə), Çiçək ("Ana laylası", İ.Coşqun), Nabat ("Tamahkar", S.S.Axundov), Şahnaz ("Şəhərli oğlan", Q.Rəsulov), Almagül ("Fudzi dağında qonaqlıq", Ç.Aytmatov), Gülarə ("Məhəbbət novellası", Ş.Xurşud və Ə.Hacıyev), Nera ("Zəncirlənmiş Prometey", C.Məmmədov), Gülnaz ("Pul dəlisi", Ə.Orucoğlu), ana ("Bala bəla sözündəndir", Ə.Əmirli) və s. Kinoda, televiziya tamaşalarında çıxış etmişdir.

Teatrdan ayrılandan sonra Gülşən Qurbanova telekanallara dəvət almış və uzun  müddət AzTV-nin “Gəlin birlikdə gülək” adlı layihəsində çıxış etmişdir. Bu verilişdə onun tərəf müqabilləri xalq artisti Yasin Qarayev və əməkdar artist Azər Mirzəyev olurlar. AzTV-dəki layihə bitəndən çox sonralar aktrisa ANS-lə uzun müddət əməkdaşlıq etdi. “Qaynar qazan” verilişinin aparıcısı kimi aktrisa və veriliş tamaşaçılar tərəfindən sevildi. Amma Gülşən xanım bu telekanaldan incik ayrıldı, “Lider” telekanalına üz tutdu və “Mikser” verilişini apardı.

Azərbaycanın xalq artisti Gülşən Ağadadaş qızı Qurbanova 17 noyabr 2006-cı ildə televiziya proqramlarının birindən evə gələrkən üçüncü dəfə qəfildən infarkt keçirmiş, 56 yaşında Bakı şəhərində vəfat etmişdir. Köhnə Yasamal qəbiristanlığında torpağa tapşırılıb.

 Aktyor Ağadadaş Qurbanovun qızıdır.
 Aktyor Hamlet Qurbanovun atabir bacısıdır.
 Aktyor Mübariz Əlixanoğlunun həyat yoldaşı olmuşdur.

 Filmoqrafiya 
 Ad günü (film, 1977)(tammetrajlı bədii film) - rol: Şeyda
 Adam ol! 2 (film, 2006)(tammetrajlı bədii film) - özü
 Anlamaq istəyirəm (film, 1980)(ikiseriyalı bədii film) - rol: Rəfiqə
 Arvadım Mənim, Uşaqlarım Mənim (1978)
 Bağdada putyovka var... (film, 2000)
 Balıq günü (film, 1983)
 Bayquş gələndə... (film, 1978)
 Bir axşam... (film, 1985)
 Bir dəfə Qafqazda (film, 2007)
 Cin mikrorayonda (film, 1985)
 Evləri köndələn yar (film, 1982)
 Günlərin bir günü... (film, 1981)
 İntizam (film, 1983)
 İşgüzar adamlar (film, 1977)
 Qoca palıdın nağılı (film, 1984)
 Mən mahnı qoşuram (film, 1979)
 Mənim günahım (film, 1985)
 Ordan-burdan (film, 1987)
 Ötən ilin son gecəsi (film, 1983)
 Pərilərə inanmayın (film, 1979)
 Yol əhvalatı (film, 1980)

 İstinadlar 

 Mənbə 
 "Kinoaktyor studiyasının fəaliyyəti (1966-1974)". Azərbaycan Respublikası Mədəniyyət Nazirliyi. C.Cabbarlı adına "Azərbaycanfilm" kinostudiyası. Aydın Kazımzadə. Bizim "Azərbaycanfilm". 1923-2003-cü illər. Bakı: Mütərcim, 2004.- səh. 169.

Kateqoriya:Qurbanovlar
Kateqoriya:Azərbaycan aktrisaları
Kateqoriya:Azərbaycan Dövlət Mədəniyyət və İncəsənət Universitetinin məzunları
Kateqoriya:Azərbaycan Respublikasının xalq artistləri
Kateqoriya:Bakıda doğulanlar
Kateqoriya:Bakıda vəfat edənlər
Kateqoriya:Azərbaycan SSR əməkdar artistləri